ROZHODNUTIE KOMISIE
z 11. októbra 1996
ustanovujúce osobitné podmienky upravujúce dovoz produktov rybolovu a akvakultúry pochádzajúcich z Južnej Afriky
(Text s významom pre EHP)
(96/607/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu hygienické predpisy pri produkcii a uvádzaní produktov rybolovu na trh[1], naposledy zmenenú a doplnenú smernicou 95/71/ES[2], najmä jej článok 11,
keďže skupina odborníkov Komisie vykonala inšpekčnú návštevu Južnej Afriky, aby overila podmienky, za ktorých sa vyrábajú, skladujú a expedujú produkty rybolovu do spoločenstva;
keďže ustanovenia legislatívy Južnej Afriky týkajúce sa zdravotných inšpekcií a monitorovania produktov rybolovu možno považovať za rovnocenné s ustanoveniami stanovenými v smernici 91/493/EHS;
keďže "South African Bureau of Standards (SABS)" je schopný účinne overovať uplatňovanie platných zákonov v Južnej Afrike;
keďže súčasťou postupu na získanie zdravotného certifikátu uvedeného v článku 11 ods. 4 písm. a) smernice 91/493/EHS musí byť definícia vzoru certifikátu, minimálne požiadavky týkajúce sa jazyka(ov), v ktorom(ých) musí byť vyhotovené a odbornej spôsobilosti osoby, ktorá je oprávnená ho podpísať;
keďže v súlade s článkom 11 ods. 4 písm. b) smernice 91/493/EHS by k baleniam produktov rybolovu mala byť pripojená značka s uvedením názvu tretej krajiny a schvaľovacieho čísla prevádzkarne, spracovateľského a mraziarenského plavidla pôvodu;
keďže v súlade s článkom 11 ods. 4 písm. c) smernice 91/493/EHS musí byť vypracovaný zoznam schválených prevádzkarní, spracovateľských a mraziarenských plavidiel; keďže tento zoznam musí byť vypracovaný na základe oznámenia orgánu SABS adresovaného Komisii; keďže je teda zodpovednosťou SABS zabezpečiť súlad s ustanoveniami stanovenými na tento účel v článku 11 ods. 4 smernice 91/493/EHS;
keďže SABS poskytol úradné záruky, týkajúce sa súladu s pravidlami ustanovenými v kapitole V prílohy k smernici 91/493/EHS a plnenia požiadaviek rovnocenných s požiadavkami ustanovenými danou smernicou pre schvaľovanie prevádzkarní, spracovateľských a mraziarenských plavidiel;
keďže opatrenia podľa tohto rozhodnutia sú v súlade so stanoviskom stáleho veterinárneho výboru,
PRIJALA TOTO ROZHODNUTIE:
Článok 1
Za príslušný orgán Južnej Afriky na overovanie a certifikovane súladu produktov rybolovu s požiadavkami smernice 91/493/EHS sa uznáva "South African Bureau of Standards (SABS)".
Článok 2
Produkty rybolovu a akvakultúry pochádzajúce z Južnej Afriky musia spĺňať tieto podmienky:
1. každá zásielka musí byť sprevádzaná očíslovaným originálom zdravotného certifikátu, ktorý musí byť riadne vyplnený, podpísaný, datovaný a musí pozostávať z jedného listu v súlade so vzorom uvedeným v prílohe A k tomuto rozhodnutiu;
2. produkty musia pochádzať zo schválených prevádzkarní, spracovateľských alebo mraziarenských plavidiel uvedených v prílohe B k tomuto rozhodnutiu;
3. okrem mrazených produktov rybolovu voľne uložených a určených na výrobu konzervovaných potravín musia všetky balenia niesť nezmazateľný nápis "Južná Afrika" a schvaľovacie číslo prevádzkarne, spracovateľského alebo mraziarenského plavidla pôvodu.
Článok 3
1. Certifikát uvedený v článku 2 bod 1 musí byť vyhotovený aspoň v jednom z úradných jazykov členského štátu, v ktorom sa vykonávajú kontroly.
2. Certifikát musí obsahovať meno, funkciu a podpis predstaviteľa "South African Bureau of Standards (SABS)" a úradnú pečiatku tohto orgánu, ktorej farba sa musí odlišovať od farby ostatných potvrdení v certifkáte.
Článok 4
Toto rozhodnutie sa uplatňuje od 1. novembra 1996.
Článok 5
Toto rozhodnutie je adresované členským štátom.
V Bruseli 11. októbra 1996